
Georgia-Úton az Európai Unióba?

Tanulmányom célja, hogy elemezze Georgia és az Európai Unió kapcsolatát, megvizsgálva a csatlakozáshoz szükséges gazdasági, társadalmi, politikai kritériumok megvalósulását. A posztszovjet állam fejlődése az elmúlt évtizedben számos tanulmánykötet, újságcikk témáját inspirálta, bizonyos elemzői csoportok már számoltak Georgia rövidtávon belül bekövetkező csatlakozásával. Hipotézisüket igazolta, hogy 2023 decemberében a kaukázusi ország tagjelölti státuszt kapott.
Kutatási kérdéseim között szerepel, hogy gazdaságilag és politikailag hogyan értékelhető az ország felkészültége az integrációhoz, milyen kritériumoknak kell megfelelni ahhoz, hogy Georgia az integráció tagjává válhasson. A rezümé írásának időpontjában a külföldi ügynöktörvényre hivatkozva az Európai Unió megszakította a csatlakozási tárgyalásokat Georgiával, így kiemelt részt szánok ennek a kérdésnek a kifejtésére, a lehetséges megoldások leírására. Kutatásom másik kérdése, hogy a Visegrádi államok milyen véleménnyel vannak Georgia csatlakozását illetően, milyen mértékben folytatnak vele külkereskedelmi kapcsolatokat.
Dolgozatom megírására primer kutatásom egy kérdőív formájában valósítom meg, melyben a kitöltőket általános információkról, egyéni véleményükről kérdezem meg az ország társadalmi, gazdasági életével kapcsolatban. A szekunder kutatás jelentős részét internetes cikkek, a georgiai internetes oldalak (National Bank of Georgia, National Statistics Office of Georgia) és nemzetközi szervezetek oldalainak felhasználásával valósítom meg.
Eddigi kutatási eredményemmel kapcsolatban megállapíthatom, hogy Georgia csatlakozási kérdésében Közép-és Dél-Európa országai támogató álláspontot képviselnek, míg Észak-Európa, Franciaország és a Benelux államok számára elfogadhatatlan a külföldi ügynöktörvény elfogadása, amelyet az emberi jog és demokrácia megsértésével azonosítanak. A gazdasági felkészültéget megvizsgálva úgy vélem, Georgia fejlettebb szinten van más tagjelölti státuszú államokkal szemben (például Moldova vagy Bosznia-Hercegovina). A koronavírus járvány után az ország gazdasága évente 10%-os növekedést mutat, mellyel méltán nevezhető egy dinamikusan fejlődő államnak, gazdasági mutatói révén tagja lehetne az európai integrációnak.



